Wie rokkel Paulus se gemeentelede af? - www.bybelkennis.co.za
by Mitch Kalp · Published 26/02/2010 · Updated 28/09/2014
Wie rokkel Paulus se gemeentelede af? – Jan van der Watt
Volgens Filippense was daar mense wat Paulus se gemeentelede afgerokkel het terwyl hy in die tronk was. Wie was die mense en van watter geloof was hulle dan nou?
Dit bly altyd een van die moeilikste vrae om presies te bepaal wie die opponente van Paulus was. Die rede is omdat Paulus eintlik nooit sy opponente op die naam noem nie. Snaaks genoeg sou dit hulle status verhoog in die antieke wêreld as jy hulle naam sou noem. Daarom weet ons nooit presies van wie Paulus praat nie. In Filippense lyk dit ook of daar meer as een groep is wat moeilikheid maak.
Een van die groepe wat Paulus geopponeer het, was Joodse Christene (met ander woord Jode wat Christene geword het) wat gevoel het dat Paulus te liberaal was. Lees gerus Galasiërs wat oor die stryd handel. In Handelinge 15 lees ons dat daar 'n vergadering in Jerusalem was waar daar gepraat is oor hoe mense wat nie Jode was nie hulle moet gedra as hulle Christene word. Moet hulle Joods word en al die Joodse gebruike hou, byvoorbeeld die besnydenis, al die koswette, die wet soos die Jode dit hou, ens? Dit sou van hulle tipiese tradisionele Jode maak wat in Christus glo. Die ander alternatief wat Paulus voorgestel het, is dat hulle nie al die Joodse wette nakom nie, maar vrygemaak is in Jesus. Hulle hoef nie meer besny te word, of die wet soos die Jode na te kom nie. Hulle het nou die Heilige Gees en die Gees sal hulle lei. Die groep wat hierbo genoem is, het niks van Paulus se standpunt gehou nie, omdat hulle gevoel het dat Christene soos Jode moes leef. Daarom is hulle al op die spoor van Paulus langs – as hy 'n gemeente stig is hulle 'n rukkie later daar en smeer hom dan swart. Hulle het gesê dat hulle ook Christene is (waarskynlik het hulle uit Antiogië in Sirië gekom) en dat die gemeente hulle liewer moet glo. In van die ander briewe van Paulus soos Galasiërs en selfs Korintiërs kry ons waarskynlik van dieselfde groepe wat Paulus opponeer.